CELEX: 32015R1106
Language: fi
Date: 2015-07-08 00:00:00
Title: Komission täytäntöönpanoasetus (EU) 2015/1106, annettu 8 päivänä heinäkuuta 2015, täytäntöönpanoasetusten (EU) N:o 540/2011 ja (EU) N:o 1037/2012 muuttamisesta tehoaineen isopyratsaami hyväksymisedellytysten osalta (ETA:n kannalta merkityksellinen teksti)

9.7.2015   
            
            
               FI
            
            
               Euroopan unionin virallinen lehti
            
            
               L 181/70
            
         KOMISSION TÄYTÄNTÖÖNPANOASETUS (EU) 2015/1106,
   annettu 8 päivänä heinäkuuta 2015,
   täytäntöönpanoasetusten (EU) N:o 540/2011 ja (EU) N:o 1037/2012 muuttamisesta tehoaineen isopyratsaami hyväksymisedellytysten osalta
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon kasvinsuojeluaineiden markkinoille saattamisesta sekä neuvoston direktiivien 79/117/ETY ja 91/414/ETY kumoamisesta 21 päivänä lokakuuta 2009 annetun Euroopan parlamentin ja neuvoston asetuksen (EY) N:o 1107/2009 (1) ja erityisesti sen 21 artiklan 3 kohdan toisen vaihtoehdon,
   sekä katsoo seuraavaa:
   
               (1)
            
            
               Komission täytäntöönpanoasetuksella (EU) N:o 1037/2012 (2) hyväksyttiin isopyratsaami tehoaineena asetuksen (EY) N:o 1107/2009 mukaisesti, edellyttäen että hyväksynnän hakija, Syngenta Crop Protection AG, jäljempänä ’hakija’, toimittaa vahvistavia tietoja aineenvaihduntatuotteiden CSCD 459488 ja CSCD 459489 merkityksestä pohjavedessä, ja sisällytettiin se komission täytäntöönpanoasetuksen (EU) N:o 540/2011 (3) liitteessä olevaan B osaan. Vahvistavat tiedot oli toimitettava komissiolle, jäsenvaltioille ja Euroopan elintarviketurvallisuusviranomaiselle, jäljempänä ’elintarviketurvallisuusviranomainen’, viimeistään 31 päivänä maaliskuuta 2015.
            
         
               (2)
            
            
               Hakija ilmoitti komissiolle helmikuussa 2014, että oli odotettavissa, ettei kaikkia vaadittuja vahvistavia tietoja olisi saatavilla täytäntöönpanoasetuksissa (EU) N:o 540/2011 ja (EU) N:o 1037/2012 asetetussa määräajassa. Hakija täsmensi, että tämä viivästyminen johtui siitä, että oli kehitettävä asianmukaisia testausmenetelmiä, ja esitti työsuunnitelman näiden tietojen tuottamiseksi.
            
         
               (3)
            
            
               Yhdistynyt kuningaskunta, joka oli isopyratsaamin osalta esittelevä jäsenvaltio, arvioi hakijan toimittamat tiedot ja ilmoitti komissiolle syyskuussa 2014, että se katsoi hakijan pyynnön, joka koski määräajan pidentämistä vahvistavien tietojen toimittamista varten, olevan perusteltu ja että hakijan toimittama työsuunnitelma on realistinen ja asianmukainen.
            
         
               (4)
            
            
               Sen vuoksi vaikuttaa siltä, että pyyntö on perusteltu, jotta hakija voisi tuottaa tarvittavat tiedot kohtuullisessa määräajassa.
            
         
               (5)
            
            
               Hakija toimitti 30 päivänä maaliskuuta 2015 yhteenvedon, jossa esitellään tähän mennessä tuotetut tiedot ja esitetään lopullinen työsuunnitelma puuttuvien tietojen tuottamista varten.
            
         
               (6)
            
            
               Sen vuoksi on aiheellista muuttaa isopyratsaamin hyväksyntää ja pidentää vahvistavien tietojen toimittamiselle asetettua määräaikaa 31 päivään heinäkuuta 2017 saakka.
            
         
               (7)
            
            
               Sen vuoksi täytäntöönpanoasetuksia (EU) N:o 540/2011 ja (EU) N:o 1037/2012 olisi muutettava.
            
         
               (8)
            
            
               Koska isopyratsaamia koskevien vahvistavien tietojen toimittamiselle asetettu määräaika on jo umpeutunut, tämän asetuksen olisi tultava voimaan sitä päivää seuraavana päivänä, jona se julkaistaan.
            
         
               (9)
            
            
               Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,
            
         ON HYVÄKSYNYT TÄMÄN ASETUKSEN:
   1 artikla
   Täytäntöönpanoasetuksen (EU) N:o 540/2011 muuttaminen
   Korvataan täytäntöönpanoasetuksen (EU) N:o 540/2011 liitteessä olevan B osan isopyratsaamia koskevan rivin 27 sarakkeessa ”Erityiset säännökset” viimeinen kohta seuraavasti:
   
      ”Hakijan on toimitettava nämä tiedot komissiolle, jäsenvaltioille ja elintarviketurvallisuusviranomaiselle viimeistään 31. heinäkuuta 2017.”
   
   2 artikla
   Täytäntöönpanoasetuksen (EU) N:o 1037/2012 muuttaminen
   Korvataan täytäntöönpanoasetuksen (EU) N:o 1037/2012 liitteessä sarakkeessa ”Erityiset säännökset” viimeinen kohta seuraavasti:
   
      ”Hakijan on toimitettava nämä tiedot komissiolle, jäsenvaltioille ja elintarviketurvallisuusviranomaiselle viimeistään 31. heinäkuuta 2017.”
   
   3 artikla
   Voimaantulo
   Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 8 päivänä heinäkuuta 2015.
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  EUVL L 309, 24.11.2009, s. 1.
   
      (2)  Komission täytäntöönpanoasetus (EU) N:o 1037/2012, annettu 7 päivänä marraskuuta 2012 tehoaineen isopyratsaami hyväksymisestä kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti ja komission täytäntöönpanoasetuksen (EU) N:o 540/2011 liitteen muuttamisesta (EUVL L 308, 8.11.2012, s. 15).
   
      (3)  Komission täytäntöönpanoasetus (EU) N:o 540/2011, annettu 25 päivänä toukokuuta 2011, Euroopan parlamentin ja neuvoston asetuksen (EY) N:o 1107/2009 täytäntöönpanosta hyväksyttyjen tehoaineiden luettelon osalta (EUVL L 153, 11.6.2011, s. 1).